pickwick-syndrom
Pickwick-syndrom, lægelig betegnelse anvendt siden 1956 om en samling af symptomer, der skyldes nedsat lungefunktion pga. ekstrem fedme. Dette medfører åndenød, blåfarvning af huden (cyanose) pga. nedsat iltindhold i blodet, nedsat iltforsyning af hjernen med deraf følgende risiko for søvnapnø, blodtryksforhøjelse og polycytæmi.
Symptomerne antages at fremkomme pga. fedtophobning i bindevævsrummet (mediastinum) langs luftrøret i midten af brysthulen og nedsat bevægelighed af brystkassen og mellemgulvet pga. fedtophobningerne.